Երուսաղեմի, Թել Ավիվի համալսարանների, ՌԴ արվեստի ակադեմիայի և «Վայցման» ինստիտուտի պատվավոր դոկտոր Զուբին Մեթայի խորագետ ջանադրությամբ Իսրայելի ֆիլհարմոնիկ նվագախմբում ներգրավվում են ներգաղթած նորեկ երաժիշտներ, հայտնագործվում և հասունանում են երաժշտական տաղանդներ: 1936-ից մշակութային ասպարեզում հաստատված այս նվագախումբը գործնականում մշտապես նորոգվելու, գունեղանալու նախանձելի հնարավորություն ունի: Կարևորը` դասական երաժշտությունն այժմ էլ մեծ պահանջարկ է վայելում Իսրայելի երիտասարդության շրջանում. տարեկան միայն 25 հազար աբոնեմենտ ունի Իսրայելի ֆիլհարմոնիկը և երբեք կիսադատարկ դահլիճներում հանդես չի եկել: